ZÁPISNICA Z PEDAGOGICKEJ RADY V MATERSKEJ ŠKOLE ŠEMŠA 142
DŇA 05. 01. 2026

Prítomní:	podľa prezenčnej listiny
Program:
1. Otvorenie, určenie zapisovateľa a overovateľa
2. Oboznámenie s programom
3. Kontrola opatrení
4. Hodnotenie úrovne detí v jednotlivých oblastiach
5. Hodnotenie hospitačnej činnosti
6. Hodnotenie osobných plánov profesijného rozvoja
7. Hodnotenie krúžkovej činnosti
8. Hodnotenie aktivít z 1. polroka šk. roka 2025/2026
9. Rôzne, diskusia
10. Opatrenia
11. Záver

K bodu č. 1
Pani riaditeľka Mgr. Ľuba Červeňáková otvorila pedagogickú radu a privítala všetkých zamestnancov.
Za zapisovateľa bola určená Mgr. Dana Dzurišová, ako overovateľ bola poverená Mgr. Andrea Molnárová.

K bodu č. 2
Riaditeľka oboznámila členov pedagogickej rady s programom stretnutia.

K bodu č. 3
Riaditeľka skonštatovala, že opatrenia z pedagogickej rady konanej 26. 08. 2025 boli splnené a niektoré sa ešte priebežne plnia.

K bodu č. 4
Pani učiteľky sa postupne vyjadrovali k plneniu cieľov výchovno-vzdelávacej činnosti v jednotlivých triedach a zhodnotili úroveň vývinu detí v jednotlivých vzdelávacích oblastiach. V triede malých detí (Ježkov) boli ciele v prvých mesiacoch zamerané najmä na adaptáciu nových detí v MŠ. Po prvotných adaptačných ťažkostiach sa situácia stabilizovala a toho času sa plačlivosť detí pri rannom lúčení s rodičmi vyskytuje oveľa zriedkavejšie. Od druhého polroka nastúpia do materskej školy 2 nové deti, u ktorých bude prebiehať adaptačný proces. Priebežne boli plnené aj ďalšie ciele zo všetkých vzdelávacích oblastí podľa plánov. Pokrok učiteľky vnímajú najmä v komunikačných schopnostiach detí. 
Sebaobslužné činnosti majú zvládnuté na primeranej úrovni vzhľadom k veku.                                                                         V triede Včielok, kde 12 detí plní povinné predprimárne vzdelávanie, sa  pani  učiteľky  zamerali  
na prípravu  predškolákov. Taktiež bola v tomto šk. polroku nadviazaná spolupráca so Súkromným centrom poradenstva a prevencie, Kpt. Nálepku 19, Košice. Prebehli logopedické a špeciálno-
-pedagogické vyšetrenia predškolákov na základe informovaného súhlasu zákonných zástupcov 
a následné konzultácie rodičov s pani logopedičkou a špeciálnou pedagogičkou. Na základe vyšetrení a záujmu zo strany rodičov pani logopedička a pani špeciálna pedagogička uskutočnili cielené aktivity s deťmi v materskej škole. Pani učiteľky boli usmernené, ako s jednotlivými deťmi ďalej pracovať a stimulovať ich rozvoj. V 2. polroku je plánovaná depistáž s p. psychologičkou zo spomínaného CPP 
a na základe jej vyhodnotenia pani učiteľky budú pokračovať v príprave detí do 1. ročníka ZŠ. 
Popri tom sa venujú aj rozvoju zručností a kompetencií u všetkých detí. Pani učiteľky zhodnotili, že deti dosahujú primeranú úroveň v jednotlivých vzdelávacích oblastiach a vo väčšine prípadov nevykazujú výrazné nedostatky. 


K bodu č. 5
Riaditeľka zhodnotila hospitačnú činnosť, ktorú vykonala v 1. polroku. Vyjadrila sa, že pani učiteľky pripravili aktivity pre deti, ktoré boli pre deti podnetné a aktivizujúce. Ciele, ktoré si stanovili, boli naplnené v súlade s plánmi výchovno-vzdelávacej činnosti. Počas pohospitačných rozborov p. riaditeľka zhodnotila p. učiteľky a zároveň sa učiteľky samy sebareflexívne zhodnotili.

K bodu č. 6
Každá pani učiteľka sa vyjadrila k priebežnému plneniu svojho osobného plánu profesijného rozvoja. 
Učiteľky zhodnotili vzdelávania, ktorých sa zúčastnili. 
	
K bodu č. 7
Pani učiteľky zhodnotili priebeh krúžkovej činnosti v prvom polroku. Každá pani učiteľka postupovala podľa svojich plánov. Krúžková činnosť sa vykonáva s predškolákmi. Deti sa do krúžkovej činnosti rady zapájajú na základe aktuálneho, dobrovoľného záujmu.

K bodu č. 8
Riaditeľka spolu s učiteľkami zhodnotili aktivity a akcie MŠ, ktoré boli zrealizované v 1.polroku. 
Podarilo sa úspešne a s pozitívnymi ohlasmi zrealizovať popoludnie so starými rodičmi v MŠ, tvorivú dielňu s rodičmi v MŠ na tému „Vitamínkovo“ pri príležitosti osláv Dňa materských škôl,  Škôlkársky minimaratón, hudobnú rozprávku Uja Ľuba v MŠ „O Pampúšikovi“, vianočné fotenie, vianočné besiedky v oboch triedach, Edukačný program „Filip“ v MŠ. MŠ sa v spolupráci s rodičmi detí zapojila do projektu - zbierky „Koľko lásky sa zmestí do krabice od topánok?“. Deti sa tiež zúčastnili kultúrneho programu v obci ku Dňu úcty k starším a v rámci stretnutia detí s Mikulášom v obci. Naplánovaný karneval s kúzelníkom musel byť presunutý z dôvodu vysokej chorobnosti detí. Z akcií mali deti radosť a zážitky. Tešili sa z nich. 

K bodu č. 9
9.1 Spolupráca so súkromným CPP
Pani riaditeľka a učiteľky kladne zhodnotili nadviazanú spoluprácu so Súkromným centrom poradenstva a prevencie, Kpt. Nálepku 19, Košice. Je prínosná. V 2. polroku je naplánovaná depistáž predškolákov.

9.2 Oboznámenie sa s legislatívnymi zmenami
V súvislosti s legislatívnymi zmenami platnými od 01.01.2026 riaditeľka s učiteľkami spoločne prerokovali aktualizované materiály, ktoré boli uverejnené na webovom sídle MŠVVaM SR v časti Usmernenia, stanoviská a informatívne materiály (Vedenie osobného spisu dieťaťa v MŠ, MŠ a školské prázdniny atď). 




9.3 Naplánované akcie na 2. polrok šk. roka 2025/2026
Učiteľky boli opätovne oboznámené s naplánovanými akciami na 2. polrok a tiež s programom 
na Týždeň detských radostí pri príležitosti MDD. Učiteľkám bola pripomenutá zodpovednosť 
za zorganizovanie jednotlivých akcií. Máme v pláne v náhradnom termíne zrealizovať Karneval 
s kúzelníkom. V 2. polroku opäť plánujeme zorganizovať plavecký výcvik pre predškolákov. 
V spolupráci s členmi dobrovoľného hasičského zboru obce Šemša plánujeme v MŠ zorganizovať cvičný požiarny poplach. V spolupráci so Slovenským Červeným krížom chceme zrealizovať zážitkový kurz 
1. pomoci pre deti v MŠ. Chceme zrealizovať opäť aj Policajný deň v MŠ. S predškolákmi chceme navštíviť Východoslovenské múzeum v Košiciach (Košický zlatý poklad) a Planetárium 
v Košiciach na Hlavnej ulici. V teplých mesiacoch máme v pláne navštíviť botanickú záhradu. 

9.4 Stretnutie rodičov predškolákov s pani psychologičkou v MŠ
Plánujeme stretnutie (konzultácie) rodičov predškolákov s pani psychologičkou ohľadom výsledkov depistáže. Termín má ešte upresniť pani psychologička.

9.5 Výtvarné súťaže
Učiteľky boli oboznámené s prebiehajúcimi výtvarnými súťažami v 2. polroku a boli poverené pripraviť s deťmi výtvarné práce do týchto súťaží.

9.6 Návšteva predškolákov v ZŠ Malá Ida 
Plánujeme s predškolákmi návštevu ZŠ - v marci a apríli (1x trieda, 1x telocvičňa). Organizáciu návštev vrátane dopravy zabezpečuje Mgr. Červeňáková. Zúčastnia sa jej obe pani učiteľky z triedy Včielok.

9.7 Spolupráca s knižnicou
Mgr. Molnárová bola poverená zrealizovať návštevu knižnice s deťmi v 2. polroku.

Učiteľky priebežne o jednotlivých bodoch diskutovali a vyjadrovali sa k nim. Zároveň dostali priestor      na vyjadrenie súhlasu/nesúhlasu, námetov a návrhov. Ku všetkému sa vyjadrili súhlasne a spoločne s riaditeľkou premýšľali a vyjadrovali sa k organizačnému zabezpečeniu jednotlivých aktivít a akcií.



K bodu č. 10	
1. Pripraviť triednu dokumentáciu a pedagogické diagnostiky detí na kontrolu riaditeľke MŠ. 
Zodpovené: triedne učiteľky
Termín odovzdania:  do konca februára

2. Preštudovať si nové informatívne materiály z webovej stránky Ministerstva školstva.
Zodpovené: všetky učiteľky
Termín: priebežne

3. Využívať naďalej pracovné edukačné publikácie – pracovné zošity Kuliferdo, Nomiland.
Zodpovedné: učiteľky z oboch tried
Termín: priebežne

4. Využívať logopedické chvíľky s deťmi počas dňa podľa odporúčaní logopedičky.
Zodpovedné: učiteľky v triede Včielok
Termín: priebežne

5. Klásť dôraz na grafomotoriku detí – správny úchop, tvrdosť stopy, sedenie.
Zodpovedné: všetky učiteľky
Termín: priebežne
6. Pozvať rodičov predškolákov na konzultačný deň ohľadom napredovania detí pred vstupom na ZŠ. Pripraviť pre nich prehľad, čo majú predškoláci ovládať pred vstupom na ZŠ ako informačný zdroj 
pre rodičov predškolákov.
Zodpovedná: Mgr. Molnárová
Termín: do konca februára

7. Dohodnúť termíny návštev v ZŠ Malá Ida.
Zodpovedná: riaditeľka MŠ
Termín: po dohode s metodičkou ZŠ Malá Ida

8. Naďalej spolupracovať so Súkromným centrom poradenstva a prevencie, Kpt. Nálepku 19, Košice.
Zodpovedná: riaditeľka MŠ
Termín: priebežne
 
9. Zabezpečiť karnevalovú výzdobu.
Zodpovedné: všetky učiteľky
Termín: do 22. 2. 2026

K bodu č. 11
Riaditeľka poďakovala učiteľkám za prácu vykonanú v 1. polroku, za ochotu spolupracovať a byť nápomocné pri riešení situácií, ktoré vznikli neplánovane a vyžadovali si včasnú intervenciu. Zároveň sa poďakovala za prípravu, aktívny prístup a účasť v pedagogickej rade a stretnutie ukončila.



Dňa:	05. 01. 2026		Zapísala:  Mgr. Dana Dzurišová		

Overila: Mgr. Andrea Molnárová	          

